Staatskaping: Ramaphosa wysig reëls van ondersoekPres. Cyril Rampahosa. Foto: Cindy Waxa/ANA Pres. Cyril Ramaphosa het die reëls van die kommissie van ondersoek na staatskaping gewysig om getuienisse in die ondersoek toelaatbaar te maak in strafregtelike verrigtinge, met uitsondering van waar ŉ getuie hom of haar mag inkrimineer. Die wysiging van regulasie 8(2) van die kommissieregulasies, wat deur oudpres. Jacob Zuma aangekondig is, is gemaak ná aansoeke deur die Helen Suzman-stigting en AfriForum by die konstitusionele hof ingedien is. Die wysiging is Vrydag in die Staatskoerant gepubliseer. AfriForum het Vrydag gesê die burgerregte-organisasie verwelkom die gewysigde staatskapingregulasies en bestempel dit as ’n oorwinning vir diegene wat geregtigheid wil laat seëvier in die lang, uitgerekte staatskapingsage. “Dié vorige regulasie het bepaal dat geen getuienis wat voor die staatskapingkommissie gelewer word in strafverrigtinge toelaatbaar sou wees nie,” het Willie Spies, AfriForum se regsverteenwoordiger, gesê. “AfriForum het in sy aansoek aangevoer dat Zuma die regulasies op só ’n manier opgestel het omdat hy homself van vervolging wou vrywaar. Die burgerregte-organisasie het op grond daarvan ’n tersydestellingsaansoek by die konstitusionele hof ingedien.” Spies het gesê die wysiging van dié regulasie deur Ramaphosa maak verdere regsoptrede deur AfriForum nou onnodig, aangesien die gewysigde regulasie daarvoor voorsiening maak dat getuienis wat voor die kommissie dien wel in latere strafverrigtinge as getuienis kan dien, tensy ’n getuie hom- of haarself inkrimineer. Spies het dié verwikkeling verwelkom as ’n oorwinning vir AfriForum en almal wat wil sien dat Zuma vervolg word “vir sy aandeel die grootskaalse plundering van staatsbates deur die Gupta-familie”. Zuma het adjunkhoofregter Raymond Zondo op 9 Januarie, op aanbeveling van hoofregter Mogoeng Mogoeng, as voorsitter van die kommissie van ondersoek aangewys. Zuma het op 13 Desember ŉ tweede bloedneus in die hooggeregshof in Pretoria gekry toe ŉ volbank regters eenparig Zuma se aansoek dat Thuli Madonsela, die voormalige openbare beskermer, se staatskapingverslag hersien moet word, met koste verwerp het. Die hof het toe ook beslis Zuma moet binne 30 dae ŉ geregtelike kommissie van ondersoek aanstel om kwessies wat in die staatskapingverslag genoem word te ondersoek. Dit volg nadat die hof vroeër beslis het Zuma moet persoonlik aanspreeklik gehou word vir die koste van die hofaansoek wat hy in 2016 ingedien het om ŉ interdik te verkry wat Madonsela sou verhoed om haar staatskapingverslag vry te stel. Dié uitspraak is eenparig deur ŉ volbank regters beslis.